
Testi-lelki egészségfejlesztés fiatalok körében

Az egészség fejlesztése és az egészséges viselkedésmódok elsajátítása elkerülhetetlen a teljes élethez. Kutatások és szakirodalmi adatok is alátámasztják, hogy a testi és a lelki jólét kéz a kézben jár, és ehhez elengedhetetlen az ezekről való tanulás és információszerzés.
Kutatásomban azt próbáltam feltárni, hogy a pubertáson túljutott gyerekek mennyire fogékonyak a testi és lelki egészségüket javító előadásokra.
A diósdi általános iskola hetedik és nyolcadik osztályos „kísérleti” csoportjának 14 foglalkozást tartottam, a gyerekek fogékonyságának, attitűdjeinek és tudásának változását vizsgáltam előtte-utána méréssel. Rajtuk kívül 65 másik gyermekről is képet kaphattam, akik nem vettek részt a programban, de kitöltötték a kérdőívemet.
Eredményeim megmutatták, hogy mennyire fontos szinte az utolsó pillanatban elkapni a gyerekeket, mielőtt teljesen befogadásképtelenek lennének. Eredményeim és a kutatásom azt mutatta, hogy a gyerekek kellő motivációval és együttérzéssel fejleszthetőekés érdeklődnek testi és lelki egészségük javítása iránt.
A gyerekek tudása főleg az étkezés terén javult, tudatosabban étkeznek a kérdőív alapján. Ez kifejezetten nagy örömömre szolgált, hiszen az étkezési mintákat nagyon nehéz megváltoztatni, főként a család és az egyéni preferenciák miatt. Szeretnék néhány meglepő korrelációt is kiemelni:
• A sportoló és közösségi emberek pedig kisebb valószínűséggel avatkoznak bele társuk dohányzásába. Ezek a gyerekek a sportolói mivoltjuk miatt valószínűsíthetően nagyobb népszerűségnek örvendenek, melyet nem szeretnének elveszíteni „árulkodással”.
• Másik érdekes összefüggés volt, hogy minél többet sportolnak, annál kevesebbet alszanak a gyerekek. Ezt azzal tudom összeüggésbe állítani, hogy ezeknek a gyerekeknek sokkal jobban kell az idejükkel gazdálkodniuk a napi 1,5-2 órás edzések miatt, így elképzelhető, hogy a pihenésre így (nem helyesen) kevesebb idő jut.
• Meglepő eredmény volt számomra, hogy minél többet sportolnak a gyerekek, annál kevesebb zöldséget és gyümölcsöt esznek, ami sajnos mégsem olyan meglepő, hiszen már az egészen fiatal sportolói korosztálynak csak a fehérjeforrások maximalizásálásást hangsúlyozzák.
Összességében elmondhatom, hogy az általam kidolgozott testi és lelki egészségre nevelő program sikeres volt.



